
DISSERTATIO  MEDICA 

INAUGURALIS, 

1  DE 


HYDROPHOBIA. 


Auctore  Murdo  Mackenzie. 


Morbo  quem  mihi  consilium  est  hic  breviter 
tractandi,  vix  ullus  existit  qui  periculo  et  cala¬ 
mitate  magis  premat,  ex  numero  istorum  pene 
innumerabilium  qui  corpus  humanum  afficiunt : 
quapropter  medicorum  intentionem  gravissi¬ 
mam  sibi  acriter  postulat. 

In  hac  regione  raro  quidem  apparet,  et  in 
quibusdam  terrae  locis  penitus  ignotus  est ; 
attamen  horribilis  et  fere  immedicabilis  hic  illic 
interdum  grassatur. 


A 

DE  HYDROPHOBIA. 


A  Culleno  nostro  celeberrimo  ita  definitur : 
“  Potionis  cujuslibet,  utpote  convulsionem 
pharyngis  dolentem  cientis,  fastidium  et  horror, 
plerumque  e  morsu  animalis  rabidi.” 

* 

Plurimi  plurima  de  hoc  morbo  scripserunt ;  ita 
tamen  discrepant  auctores  de  natura  ejus  opini¬ 
ones  suas  proferentes,  ut  malum  plene  intelli- 
gere  difficile  sit.  In  quibusdam  paginarum 
sequentium  perpaucium,  rabiei  historiam  brevi¬ 
ter  quidem,  sed  non  inconsiderate  tradere  cona¬ 
bor,  et  in  caeteris  tractandi  hoc  perniciosum 
malum  modos  usitatiores  probatioresque  narra¬ 
bo. 

Antiquis  nota  fuisse  videtur  Hydrophobia, 
nam  Homerus,  in  Iliade  sua,  Hectorem  cani  ra¬ 
bido  comparantes  heroes  suos  describit.  Aris¬ 
toteles  etiam  in  Historia  Animalium  ejusdem 
morbi  mentionem  facit ;  sed  notiones  ejus  mini¬ 
me  exactas  fuisse  oportere  videtur,  nam  huma¬ 
num  genus  e  morsu  canis  rabidi  morbum  ne¬ 
quaquam  accipere  asseverat.  Ex  auctoritatibus 
prsestantissimis  quee  de  hac  re  existunt,  animalia 

sola  a  quibus  virus  rabidum  gigni  solet,  in 
genere  canino  inveniri  viderentur,  canis  fami¬ 
liaris  sive  domesticus,  nempe,  Lupus,  vulpes¬ 
que  ;  et  in  felino  genere,  felis  vulgaris.  Let 
Cat  quidem  Hydrophobiae  exemplum  tradit,  in 
quo  malum  ex  morsu  anatis  rabidae  originem 
traxerat,  quae  ipsa  morbum  sponte  receperat ; 
pluraque  hujuscemodi  exempla  citare  possim, 
nisi  talia  tradere  minime  necesse  sit,  utpote  ad 
nullam  finem  faustam  ducentia.  Tam  multae 
quidem  de  hoc  morbo  narrationes  quae  fide 
penitus  indignae  esse  apparent  factae  sunt,  ut 
revera  opinionum  asseverationumque  eorum  qui 
talia  scripserunt  rationem  reddere  difficile  eva¬ 
dat.  Fidem  tamen  dare  fas  sit  pluribus  exemplis 
morbi  nobis  traditis,  ratione  habita  auctorum 
numeri  et  honoris. 

Ex  omnibus  animalibus  ad  rabiem  proclivi¬ 
tatem  habentibus,  canis  est  illud  in  quo  symp¬ 
tomata  et  progressum  ejus  maxima  cum  cura 
et  diligentia  notare  nobis  liceat.  Morum  vel 
habituum  ejus  gravior  aliqua  mutatio  nobis 

i 

monitum  praebere  solet,  et  quidem  signum 

rabiei  futurae  saepe  certissimum  est.  In  exem¬ 
plis  plurimis  aberratio  haecce  peculiaris  ex  pro¬ 
clivitate  constat  ad  stramenta,  papyri  pannicu¬ 
los,  fila,  vel  ullam  rem  parvulam  sibi  obviam 
in  os  accipiendam.  In  uno  exemplo  ab  auctore 
dissertationis  de  Cane  in  Reesii  Encyclopaedia 
inveniendae  tradito,  morbi  aditus  praedictus 
fuit,  ex  cane  in  catulum  felini  amorem  maxime 
insolitum  accipiente,  et  caniculae  alius,  quae  cum 
ipso  semper  aderat  narem  frigidam  continuo 
lingente.  Canes  aliqui,  morbo  jam  ingrediente, 
stercus  suum  edere,  ut  etiam  urinam  lambere 
solent.  Haec  vero  appetitus  depravatio  rabiei 
signum  validum  praebere  dicitur.  In  hoc  statu 

tamen,  nisi  lacessitus  nunquam  mordere  solet. 

*  , 

Morbo  autem  progrediente,  oculi  humidi  fiunt, 
purisque  fluxus  copiosior  ex  palpebris  fit.  Ma¬ 
lo  longius  progresso,  animal  valde  inquietum 
evadit,  omniaque  circa  rodendi  desiderium 
magnum  sentit.  Hoc  morbi  gradu  in  animalia 
peregrina,  et  praecipue  feles,  odium  gravissi¬ 
mum  manifestat ;  in  loco  aliquo  detentus,  effu¬ 
gere  assiduo  tentat,  et  si  exitum  faciat,  omnia 
animalia,  sui  generis  praecipue,  sibi  obvia  mor- 

det.  Irritabilitas  quae  mordere  impellit  maxi¬ 
ma  quidem  est,  sed  tamen  ferocitate  non  comi¬ 
tatur,  et  ad  morositatem  quam  ad  furorem 
propius  accedit.  Baculum  in  eum  protensum 
iram  ejus  magnopere  excitat,  canique  ita  se  ha¬ 
benti  terror  vix  unquam  sine  maxima  difficul¬ 
tate  incutiendus. 

Canem,  si  hominem  mordeat,  nequaquam 
confestim  occidere  oportet,  sicut  plerumque 
fit,  sed  potius  ei  catenas  injicere  gratia  con¬ 
ditionem  ejus  veram  inveniendi,  an  rabidus 
revera  sit,  necne  ;  nam  si  occisus  fuerit,  timor 
gravis  in  pectore  morsi  et  amicorum  ejus  cietur, 
sed  tamen,  vita  ejus  intacta,  statum  quo  se 
habeat  facile  et  cito  invenimus.  In  schola  ve¬ 
terinaria  Alfortiana,  canis  ab  alio  morsus  vin¬ 
culis  per  quinquaginta  dies  detinere  solet  ante¬ 
quam  domino  suo  tradatur,  hebdomadis  sex 
spatium  temporis  constituere  ratis  post  quod 
canis  morsus  rabie  afficiatur. 

Gradu  morbi  ultimo,  animal  valde  debile  fit, 
saliva  ex  ore  copiose  destillat,  vixque  mordendi 

facultatem  habet ;  morbi  vi  exhaustus,  quinto 
vel  sexto  die  ab  initio  mali  vulgo  moritur. 

Corpore  secto  quae  sese  ostendunt  sequentia 

sunt.  Cerebri  vasa  inusitate  turgida  inventa 

* 

fuerunt ;  fauces,  oesophagus,  et  ventriculus 
saepissime  inflammatione  maculis  nigricantibus 
manifestata  corripiuntur,  pulmonesque  etiam 
vasculis  refertiores  visae  sunt. 


CAUSiE.  . 

Causa  rabiei  remota  caligine  obscura  recon¬ 
dita  est,  quae  hucusque  nunquam  disjecta  fuit, 
nec  revera,  uti  timendum  est,  forsan  unquam 
erit. 

Plures  causae  alternis  vicibus  hunc  morbum 
inducere  existimatae  fuerunt ;  inter  quas  re¬ 
censentur,  plagae  quaedam,  alimenta  putrida, 
aquae  defectus,  fames  gravis  cruciansque.  Haec 
vero  omnia  morbum  inducere  non  videntur. 
Ad  hoc  probandum  Magendie,  Dupuytren, 

Breschetque  plures  canes  squalore  maximo 
obrutos  diu  servabant,  et  hoc  in  statu  defectu 
cibi  et  aquae  mori  sinebant ;  nec  in  uno  quidem 
exemplo  inducebatur  rabies.  Apud  urbem 
Aleppo,  ubi  canes  plurimi  ex  inopia  cibi  et 
aquae,  plagae  calore  intolerabili  conjuncto  perire 
solent,  morbus  pepitus  ignotus  esse  dicitur ;  et 
in  Constantinopoli,  Dell  ane  Y  testante,  ubi 
morbus  de  quo  agitur  vix  unquam  sese  ostendit, 
vici  urbis  angusti  et  male  strati  semper  a  gregi¬ 
bus  canum  magistro  carentium  et  ex  stirpe 
lupina  genitorum  solis  purgantur,  qui  nocte 
munus  istud  utile  absolvere  solent. 

Qualiscunque  sit  rabiei  canes  aliaque  anima¬ 
lia  afficientis  causa,  humanum  genus  rarissime 
vel  etiam  nunquam  nisi  per  contagionem  inficere 
nunc  satis  bene  intelligitur. 

Bosquillon  morbum  semper  timoris  seque¬ 
lam  esse  affirmavit,  vel  animi  cogitationibus  im¬ 
pressi.  Timorem  quidem  signa  illis  quae  in 
rabie  sese  ostendunt  non  multo  absimilia  haud 
negamus  ;  sed  tamen  horum  signorum  vera  li- 

peamenta  nunquam  habere  possunt ;  nam  satis 
manifestum  est  timorem  morbum  in  inferiori¬ 
bus  animalibus  nequaquam  inducere  posse, 
quippe  quae  ratiocinandi  facultate  non  praedita 
sint,  nec  in  infantibus  quippe  quorum  facultates 
nondum  ita  perfectae  sunt  ut  effectibus  animi 
affectionum  deprimentium  illos  tradiderint. 

Alia  opinio  prolata  est,  quae  ex  hoc  constat. 
Irritationem,  dicitur,  in  parte  sauciata  permanen¬ 
tem,  veneno  penitus  postposito,  morbum  indu¬ 
cere  posse.  Sed  si  ita  res  sese  habeat,  quaestio 
protinus  oritur  :  Cur  non  vulnera  ab  aliis  causis 
inducta  effectus  prorsus  similes  efficiant?  Prin¬ 
cipium  quoddam  contagiosum  peculiare  existere, 
ab  ullo  homine  animo  ingenuo  praedito  vix  du¬ 
bitandum  est.  Et  revera  multa  quae  ad  hoc 
probandum  colligi  possunt  nil  dubitationis  re¬ 
linquunt.  Homines  viginti-tres  a  lupa  morsos 
fuisse,  memoriae  proditum  est,  quorum  tredecim 
mensibus  paucis  post  moriebantur,  plura  etiam 
animalia  ab  eadem  lupa  sauciata.  Quomodo 
hi  cuncti  symptomata  similia  habere  potuissent, 
et  praesertim  liquidorum  horrorem,  si  non 

causae  alicujus  ab  irritatione  sola  morsuum 
diversae  effectu  laborassent  ?  Narratur  porro, 
homines  quindecim,  Januarii  die  vigesimo  sep¬ 
timo,  anno  1780,  a  cane  rabido  morsos  esse. 
Horum  decem  morsus  in  cute  nuda  receperant, 
quinque  vero  interpositis  vestimentis.  Priorum 
decem  quinque  vitam  amittebant,  tribus  rabie 
vera  inter  Februarii  diem  vigesimum  septimum 

•9H  *  *  4 

et  Aprilis  tertium  mortuis,  duobus  aliis  inter 
Februarii  vigesimum  nonum  et  Martii  octode- 
cimum.  Nisi  opinio  accipiatur  quae  docet 
morbum  a  principio  contagioso,  inoculatione 
quadam  originem  trahere,  tot  mortuorum  ex 
animalium  rabidorum  morsura  causam  explicare 
plane  impossibile  est. 

Quod  ad  modum  attinet  quo  virus  in  corpus 
introducitur,  plures  opiniones  inter  pathologos 
diu  extiterunt.  Quidam  auctores  contendunt 
venenum  sanguine  misceri,  per  lymphatica  vasa 
inductum,  quae  salivam  venenatam  absorbent, 
et  ita  hanc  modo  secundario  in  nervos  age¬ 
re  malum  perniciosum  inducentem.  Ab  aliis 
scriptoribus  asseveratum  est,  virus  caninum, 

si  superficiei  corporis  applicatur,  ad  morbum  • 
inducendum  solum  sufficere.  Exemplum  insigne 
hujuscemodi  a  Fab.  Hildano  datur,  quo  foe- 
mina  labia  et  linguam  tantum  parti  vestimenti 
ab  animale  rabido  lacerati  applicaverat,  et  ita 
venenum  receperat ;  ex  quo  vero,  Hildano 
asseverante,  mortem  excipiebat. 

Auctorum  vetustiorum  fabulae  nos  credere 
inducerent,  Hydrophobiam  ab  animalis  rabidi 
carne  in  ventriculum  recepto  communicari 
posse.  Sed  quod  ad  has  fabulas  attinet,  haud 

t 

dignas  fidei  esse  bene  notum  est,  nam  rabiem 
nunquam  incipere  constat,  ut  in  quibusdam 
illorum  exemplorum  dicitur,  intra  paucas  horas 
post  causam  ejus  applicatam.  Et  quidem  tales 
narrationes  testimonio  Plinii  conciliare  non 
possumus,  qui  dicit  antiquos  canis  vel  lupi 
rabidi  hepar  in  remedium  attulisse. 

Praeter  modos  supra  traditos,  complures  alii 
narrantur  quibus  contagies  communicari  possit ; 
sed  his  omnibus  bene  consideratis,  mihi  verisi¬ 
milius  apparet,  homines  a  saliva  animalis  rabidi 

in  vulnus  injecta  dentibus  ejus  effectum  semper 
accipere,  vel  a  viro  quomodocunque  superficiei 
abrasae  applicato. 

Quod  ad  intervallum  attinet  inter  morsum 
factum  et  signa  Hydrophobiam  indicantia  prae¬ 
terlapsum,  variae  a  variis  auctoribus  opiniones 
proferuntur.  Signa  tamen  sese  ostendere  so¬ 
lent  inter  diem  decimum  quintum  et  sexagesi¬ 
mum.  Post  hoc  intervallum  periculum  plerum¬ 
que  praeterlabitur  :  exempla  tamen  narrantur 
quaedam,  malum  multo  serius  aggredi  posse 
docentia. 

Quod  ad  curam  vulneris  localem  attinet,  quae 
ad  morbum  huncce  terribilem  arcendum  appli¬ 
cari  solent,  sunt  excisio,  causticum,  suctus,  et 
ablutio. 

i 

Partis  excisio,  ubi  cito  post  vulnus  illatum 
fieri  potest,  remedium  fide  dignissimum  creden¬ 
dum  est.  Libere  fieri  oportet ;  et  tantum  carnis 
circumjacentis  quantum  res  tuto  sinant  abri¬ 
piendum  est.  Et  revera  ob  Hydrophobiam 

saepe  longum  intervallum  occupantem  post 
vulnus  illatum  antequam  manifestari  incipiat, 
partes  in  quas  dentes  intraverant  excidere  opor¬ 
tet,  etiam  si  penitus  sanatae  fuerint  et  a  dolore 
ullo  liberae  mansissent.  Excisipne  facta,  Mor¬ 
gagni  cauterii  applicationem  laudat,  quae  sine 
dubio  prioris  remedii  efficaciam  juvabit. 

Caustica  ad  venenum  abolendum  interdum 
adhiberi  possunt ;  sed  ut  actioni  eorum  fidem 
plenam  vix  dare  liceat,  excisio  plerumque  an¬ 
teponenda  est.  Acidum  oxymuriaticum  nuper¬ 
rime  strenue  commendatum  est,  et  interne 
et  externe  adhibendum.  Wenderstedt  his¬ 
toriam  Angli  cujusdam  etiam  vulgavit,  qui  se 
quibusdam  temporibus  diversis  a  cane  rabido 
morderi  permiserat,  et  postea  morsus  hocce 
acido  lavando  se  a  periculo  liberaverat. 

Homines  quidam  vulnera  animalium  rabido¬ 
rum  morsibus  illata  sugendo  olim  operam  da¬ 
bant;  et  hoc  modo  morbus  interdum  depulsus 
fuit.  DoctorBARRY  cucurbitularum  usum  nuper 
commendavit,  quibus  viri  in  corpus  absorptioni 

occurratur.  Et  revera  hic  modus  rationi  rerum 
multo  melius  respondere  videtur,  quam  suctus 
per  os  factus,  et  quidem  semper  adhibere  opor¬ 
tet,  praeeunte  tamen  partis  excisione. 

Ablutio  remedium  offert  tam  simplex,  et 
quod  fere  semper  applicare  possumus,  et  tam 
utile,  ut  revera  nunquam  praetermitti  debeat. 
Hac  opinione  ita  captus  fuit  celeber  Doctor 
Percival  nuper  mortuus,  ut  omnes  a  cane 
rabido  morsos  monuerit,  ad  proximum  fontem, 
rivulum  vel  fossam  decurrere,  et  aqua  ibi  in  ve-' 
nienda  partem  continuo  lavare,  donec  chirur¬ 
gus  ad  excidendam  eam  evocaretur. 

Ligaturae  strictae  membro  applicatio,  supra 
partem  laesam,  qua  viri  transmissio  impediatur 
remedium  offert  ab  actione  cujus  optima  sperare 
liceat,  et  quod  hominum  complurium  haud  mi¬ 
noris  nominis  commendationem  agnoscit. 

Remediorum  prophylacticorum,  quae  contra 
hunc  morbum  adhiberi  solent,  nullum  malo 
quocunque  levando  agere  videtur,  tametsi 

aegri  animo  audaciam  instillare  solet,  quae  re¬ 
vera  haud  parvae  utilitatis  est,  et  quam  confir¬ 
mare  semper  omni  modo  possibili  oportet,  ita  ut 
attentio  ejus  a  morsu  trahatur,  qui  quidem 
homines  fortissimos  quodammodo  afficere  solet, 
et  sine  dubio  morbum  asperat  ubi  signa  ejus 
sese  ostendere  inceperunt. 

Si  omnia,  quae  tentata  fuerint,  ad  impetum 
hujusce  morbi  perniciosi  avertendum  non  va¬ 
leant,  medici  est  ingenium  exercitare  ad  modum 
inveniendum  quo  aegri  miserandi  angorem 
levet.  Pluria  remedia  variis  temporibus  adhi- 
bita  sunt,  et  eorum  nonnulla  quod  ad  operandi 
modum  sibi  invicem  opposita,  simulque  tam 
inutilia  ut  hucusque  medicamentum  ignoremus 
ad  Hydrophobiam  arcendam  aptatum,  si  morbus 
compaginem  corporis  plene  occupaverit.  Sed 
tametsi  hoc  verum  est,  mediis  nostrum  est  uti ; 
et  forsitan  hinc  olim  remedium  invenire  nobis 
accidat  specificum,  quo  infortunatos  ex  periculo 
a  malo  terribili  imminente  eripiamus. 

Cullenus  morbum  in  duos  gradus  divisit, 

simplicem  et  rabiosum.  Horum  prior  morbi 
offectus  comprehendit  antequam  liquidorum 
horror  se  plene  manifestat ;  hic  vero,  muta- 
tationes  extremas.  Gradus  primus  cum  dolore 
incipit  in  cicatrice  partis  sauciatae  senso  secun¬ 
dum  Doctoris  Marcet  asseverationem  decur¬ 
sum  nervorum  potius  quam  absorbentium  se¬ 
quente,  hoc  in  statu  aeger  tristitia  affici  solet, 
et  solitudinem  hominum  concursui  anteponit. 
Morbo  progrediente  dolorem  sentit  a  vulnere 
tendentem  in  regionem  cordis,  sensu  quodam 
peculiari  jugulum  et  thoracem  afficiente.  Dolor 
et  gravedo  capitis  sentiuntur,  comitante  sensu 
pressionis  in  temporibus.  Interdum  animi  dotes 
augeri  videntur :  sed  in  aliis  exemplis  aegri 
silentes  tristesque  fiunt,  et  de  aliquo  rogati  pro¬ 
tervitatem  magnam  ostendunt.  iEger  haud 
raro  anxietatem  insignem  manifestat,  vel  in 
desperationem  et  tristitiam  incidit.  Haec  symp¬ 
tomata  pluraque  alia  secundum  aegri  habitum 
et  animi  et  corporis  peculiarem  variata,  inter 
sex  et  duos  dies  ante  gradum  morbi  secundum, 

sive  illum  ex  quo  constat  rabies  confirmata,  se 

% 

plerumque  ostendunt. 

Gradus  alter  a  liquidorum  horrore  incipit, 
praecipue  si  aeger  conatus  faciat  ad  illa  haurien¬ 
da,  senso — conatus,  qui  aegrum  in  paroxysmum 
gravem  spasmodicum  injicere  solent,  comitan¬ 
tibus  inspirationibus  altioribus  convulsi  vis. 
Interdum  etiam  perturbationem  similem  ab  aliis 
causis  subit,  sicut  e  motu  quamvis  minimo,  aere 
frigido  afflante — quae  vero  aegrum  irritabilitate 
gravi  nervosa  affici  satis  docent.  Hoc  statu 
quoque  somnus  penitus  effugit ;  et  paroxysmi 
vehementes  anxietatis  et  vociferationis  strenuae 
ex  causis  levibus  superveniunt.  Haud  raro 
accidit  statum  venire  quo  liquidorum  horror 
quodammodo  minuitur,  vel  etiam  penitus  cessat, 
aegerque  bibendo  situm  extinguit ;  ita  ut  rabiem 
existere  dubitandum  sit.  Status  hicce  vero  per¬ 
brevis  est,  horrorque  fluidorum  omnem  vim 
nactus  priorem  revertitur,  aliis  morbi  signis 
simul  evidenter  auctis.  Proclivitas  ad  morden¬ 
dum  rarissime  existit,  et  si  aegri  animus  ita  tur¬ 
betur  ut  a  mordendo  abstinere  nequiat,  adstan- 
tes  de  periculo  eorum  plerumque  probe  monet. 
Finem  morbi  versus,  pulsus  tenuis,  debilis  ce- 
lerque  evadit,  membra  frigescunt,  omnia  lan- 

guescunt  vitae  munera,  morsque  aegrum  corripit 
desideranda. 


SECTIO  CADAVERIS. 

Mortuis  ex  hydrophobia  vehemente  sectis, 
quae  videntur  viri  hujusce  morbi  actionem  ad 
mutationes  morbosas  inducendas  in  partibus, 
quae  magna  corporis  cava  vocantur,  bene  mani¬ 
festant.  Cranii  portione  superiore  ablata,  vasa 
durae  piaeque  matris  praeter  solitum  turgefacta 
inventa  sunt,  ut  etiam  plexus  choroides.  Tra¬ 
chea  et  praecipue  bronchia  in  statu  inflamma¬ 
tionem  indicante  visa  sunt,  pulmonesque  saepe 
similiter  affecti,  et  interdum  emphysemate  cor¬ 
repti  ;  quod  vero  M.  Troillet  cellulis  aeris 
ab  inspirationis  nisu  convulsivo  ruptis  causam 
habere  censet.  Ventriculus  nec  non  aesopha- 
gus  inflammati  inveniuntur,  priore  maculas  ni¬ 
gras  in  superficie  interna  ostendente,  et  plerum¬ 
que  fluidum  fuscum  sedimento  coffeae  simile 
continente.  In  quibusdam  exemplis  tamen 
nulla  signa  morbosareperiuntur. 

Historia  Rabiei  nunc  quamvis  imperfecte 
tradita,  remedia  unaquaque  temporibus  variis 
adhibita  enumerare  oportet.  Omni  medico  re¬ 
vera  dolendum  est,  artem  suam  vix  ullam  hac¬ 
tenus  aegro  infelici  hoc  morbo  pessimo  labor¬ 
anti  spem  dare. 

REMEDIA 

Sanguinis  emissio  saepe  in  usum  evocata  est, 
ob  Hydrophobiam  malum  esse  inflammatorium 
existimatam.  Plures  homines  insignes  hanc 
opinionem  foverunt ;  sed  exemplis  traditis 
usum  remedii  hujusce  ad  finem  optatam  res 
adduxisse  non  apparet.  Si  ullum  vero  benefi¬ 
cium  ex  eo  afferri  potest,  sub  initio  morbi  uti 
oportet,  signis  vix  adhuc  rem  plane  manifestan¬ 
tibus.  Dominus  Symon  Doctorque  School- 
bread  Calcuttensis  exempla  narrant  quibus 
emissio  sanguinis  abnormis  finem  felicem  indu¬ 
xit  sub  initio  morbi  adhibita.  Hujusce  reme¬ 
dii  vero  utilitatem  quamdam  adferre  potest,  nam 

\ 

fluidorum  circulantium  molem  minuit,  et  hoc 
modo  venenum  jam  absorptum  opibus  privat 

quibus  impulsum  perniciosum  in  totam  corporis 
fabricam  exerceat. 

Hydrargyrus  a  pluribus  scriptoribus  com¬ 
mendatus  est ;  et  quidem  usque  ad  gradum 
quo  os  afficere  solet  adhibitus  est,  progressu 
morbi  tamen  nullam  interruptionem  evidentem 
patiente.  Antispasmodica  ab  illis,  qui  morbum 
ex  systematis  nervosi  affectione  causam  habere 
censuerunt,  laudata  sunt.  Opium  copiose  adhi¬ 
bitum  fuit ;  sed  effectus  solitos  felices  non  in¬ 
duxit,  nec  morbi  vim,  nisi  per  brevissimum 
temporis  spatium  levavit.  Acido  hydrocyanico 
eadem  ratione  uti  propositum  fuit ;  sed  ex  qui¬ 
busdam  experimentis  a  Dupuytren,  Magen- 
die,Breschetque  institutis  ad  effectus  ejus  in 
canes  pertinentibus  visum  est  exitus  ab  illis  par- 
tos  huic  remedio  spem  vix  dare.  Praeter  haec, 
moschum,  camphoram,  assamfoetidam,  alkali 
volatile,  inter  remedia  antispasmodica  contra 
hunc  morbum  adhibita  enumerare  liceat.  Sed 
haec  omnia  plane  inutilia  sunt. 

( 

In  uno  exemplo  a  Doctore  J o ANNE  Hun- 

ter  curato  arsenicum  ab  eo  strenue  laudaba¬ 
tur  ;  sed  adhibitum  nullam  mutationem  faus¬ 
tam  efficiebat.  Agricola  usurpatum  fuisse  in 
temporibus  suis  asseverat ;  sed  modi,  quibus 
adhibitum  fuit,  rudes  erant  incommodique, 
et  sine  exitu  secundo  vel  levissimo  fuisse  viden¬ 
tur.  Dr.  Marcet  modos  elegantiores  quibus 
nunc  remedium  hocce  adhiberi  potest  plene 
tentavit ;  sed  beneficium  nullum  ex  eis  insecu¬ 
tum  est. 

♦ 

Quousque  emetica  utilitatem  adferre  possint, 
haud  facile  intellectu  est.  Forsan  vero  non 
tam  plene  adhibita  sunt,  quam  ut  ad  opinionem 
veram  de  viribus  eorum  felicibus  formandam 
nos  tuto  ducant.  Doctor  Satterly  exemplum 
in  Actis  Societatis  medicae  narravit,  quod  ra¬ 
biei  esse  censuit,  quo  vomitus  ex  morbi  initio 
excitatus  fuit,  et  revera,  secundum  observatio¬ 
nes  ejus,  commodum  evidens  secutum.  Ex¬ 
emplum  vero  dubium  est,  ex  narratione  ejus 
vix  rabiei  fuisse  planae  videtur.  iEger  tribus 
mensibus  ante  a  cane  morsus  fuerat.  Canis 
vero  historia  penitus  ignota  erat.  iEgrotus 

liquida  bibere  etiam  sine  incommodo  magno 
perrexit ;  et  quidem  non  nisi  post  septimanam 
absolutam  a  tempore  quo  morbus  impetum  ejus 
fecerat  mortuus  est.  Quae  omnia  in  exemplis 
rabiei  rarissime  accidere  solent. 

Nitras  argenti  in  uno  exemplo  a  Doctore 
Powell  prolato  adhibitus  fuit,  et  de  hac  re 
ipsius  verbis  uti  liceat.  All  the  modes  of 

practice,”  inquit  ille,  “  which  occurred  to  m y 
recollection,  had  been  unsuccessful  after  the  ap- 
pearance  of  Hydrophobia.  Having  a  conviction 
founded  on  experience,  that  the  nitrate  of  silver 
is  a  most  powerful  medicine  in  some  other 
diseases  of  irritability  and  irregular  convulsion, 
and  because  it  could  be  conveniently  and  safely 
given  in  the  form  of  pilis,  I  determined  upon 
trying  its  effects  in  the  present  instance,  and 
accordingly  directed  that  the  patient  should 
take  at  first  one  grain  every  hour.  The  dose 
was  afterwards  increased,  and  she  took  in  the 
whole  fifteen  grains,  without  any  sensible  ef¬ 
fects.  It  was  consequently  discontinued,  and 
the  patient  died  in  a  very  short  time  after- 

wards,  so  that  this  remedy  stands  upon  no 
stronger  basis  than  any  of  the  others.” 

Cantharides  ut  et  nicotiana  etiam  commen¬ 
data  sunt ;  sed  adhibita  nullum  beneficium 
hactenus  praebuerunt.  Medici  Finlandici  per 
sanguinem  animalis  rabidi  in  compaginem  ho¬ 
minis  malo  laborantis  introductum  Hydropho¬ 
biam  feliciter  curare  tentaverunt.  Doctor 
Rithmeister  Powlockensis  dissertationem 
edidit,  qua  pluria  morbi  exempla  collegit,  va¬ 
riasque  auctoritates  dedit,  quibus  probare  con¬ 
atur  sanguinem  canis  rabidi  in  corpus  inges¬ 
tum  specificum  esse  contra  rabiem  caninam, 
prementibus  etiam  signis  ejus  gravissimis. 

Medicamentum  Ormskirkianuin  remedium  est 
quod  strenue  laudatum  fuit,  et  ex  creta,  bolo 
Armeniano,  aluminis  sulphate,  inulae  radice, 
oleoque  anisi  confici  videtur.  Dosis  hujusce 
compositionis  in  cyatho  aquae  calidae  per  sex 
dies  consequentes  mane  ingerenda  fuit.  Nobis 
tamen  perhibere  nullum  beneficium  ab  ea  afferri 
posse  vix  necesse  est.  Doctor  Heysham 

laudator  ejus  exempla  plura  quibus  spem  fefel¬ 
lit  agnoscit ;  illaque  quibus  profuit  ad  morbum 
rabidum  verum  minime  referenda  sunt. 

De  remedio  alio  nobis  mentionem  facere  liceat, 
illo  nempe  quod  nomen  vernaculum  Tonquin 
powder  agnoscit.  In  hanc  regionem  primum 
a  Cobbio  quodam  invectum  fuit,  ex  quo  nomen 
Pulveris  Cobbii  etiam  obtinuit.  Ex  Hydrar- 
gyri  sulphureto  et  moscho  constat ;  et  in  pau¬ 
lulo  spiritus  “  Arrack”  dicti  sumendum  est.  Hu- 
jusce  medicamenti  dosis  aegrum  somno  profun¬ 
do  obruisse  sudoremque  liberum  excitasse  post 
horam  unicam  sive  duas  dicitur.  Fama  ejus 
vero  caduca  fuit ;  et  nunc  specificorum  omni¬ 
um  aliorum  fictorum  sortem  participavit,  et  ob¬ 
livione  penitus  obrutum  est. 

4 

Praeter  remedia  jam  enumerata,  plura  alia 
commendata  sunt  ad  curandum  huncce  (uti 
mihi  dicere  liceat)  fere  immedicabilem  morbum. 
Remediorum  diversitas  magna  prorsus  ineffica- 
cia  omnia  esse  nos  solumihodo  certiores  facit. 

Hanc  de  Hydrophobia  dissertationem  imper¬ 
fectam  ad  finem  nunc  aducam,  memorando, 
quod  revera  tristissimum  est,  nullum,  etiam 
unicum,  rabiei  verae  exemplum,  quod  narratum 
mihi  usquam  vidisse  accidit,  medicamentorum 
viribus  penitus  cessisse  ;  et  idcirco  omnia  rabiei 
verae  exempla,  quantum  quidem  mihi  notum 
est,  aegri  infelicis  morte  desiisse. 


FINIS. 


